**Szeged új arénával és a legerősebb csoporttal várja a kézilabdabarátokat!**

**Az Európa-bajnokság alkalmából felépülő Szegedi Új Aréna – túlzás nélkül állítható – az európai kézilabdázás sztárjait fogadhatja a januári csoportmérkőzések során. Csúcskézilabdára vásárolhat bérletet az, aki él a lehetőséggel, egyben testközelből figyelheti a horvát-szerb-francia hármas továbbjutásért vívott küzdelmét. Hat meccs Magyarország egyik legfiatalosabb és legnépszerűbb városában: ez lesz a menü 2022. január 13. és 17. között.**

Szerencsések a szegedi kézilabdabarátok, hiszen a 2022-es Európa-bajnokság sorsolásán az előző kontinenstornán ezüstérmes Horvátország, az olimpiai ezüstérmes, vb-4. helyezett Franciaország, az őket a selejtezők során legyőző Szerbia, valamint Ukrajna került a Szegedi Új Arénában rendezendő csoportba.

**Bodó Richárd**, a MOL-PICK Szeged válogatott, vb-5. helyezett klasszisa szerint nem is kérdés, hogy aki szereti a kézilabdát, annak ott a helyen a lelátón.

*„Az új arénát látni kell, már önmagában is hatalmas élmény lesz abban a csarnokban kézilabdameccset nézni. Nemrég bemehettünk és körbejártuk, brutális méretekkel rendelkezik, bárki, aki ott jár, annak le fog esni az álla, ebben biztos vagyok. Szeged városa, a szegedi kézilabda már nagyon megérdemelte ezt a csarnokot, és büszke vagyok arra, hogy Eb-csoportkörnek ad majd otthont. És hát ilyen meccsek kellenek ahhoz, hogy megteljen az aréna: a francia, a horvát és a szerb válogatott is nagyon erős, világsztárok szerepelnek ezekben a csapatokban. Ha valaki szerencsés, akár közös képet is készíthet velük az Eb alatt.”*

A magyar válogatott meghatározó játékosa szerint nemcsak az új arénában lehet majd élményeket szerezni az Eb során.

*„Nagyon sok jó étterem, kávézó és látványosság van Szegeden, aki idejön az Eb-re, egésznapos programot tud magának tervezni, nem fog unatkozni, ebben biztos vagyok.”*

Így gondolja ezt a város első embere is.

*„Szeged az európai kézilabdázás egyik fellegvára, városunk csapata, a PICK Szeged rendre ott van a kontinens legjobb klubcsapatai között, és kivételes teljesítményükkel egész közösségünket büszkévé teszik”* – fogalmazott korábban **Botka László,** Szeged polgármestere. *– Mi Szegeden hiszünk a sport közösségteremtő erejében, elismerjük a tudást, a szorgalmat és a teljesítményt. Nagy megtiszteltetés számunkra, hogy vendégül láthatjuk Európa legjobb kézilabdázóit. Mindent el fogunk követni annak érdekében, hogy a csapatok otthon érezzék magukat gyönyörű városunkban.”*

**Bodó Richárd** szerint minden tekintetben kemény volt ez a mostani szezon, de klubcsapatával kihozta a maximumot eddig a lehetőségekből, a Veszprém ellen pedig két jó meccsre számít. Ami pedig a válogatottat illeti:

*„Mindig élmény és megtiszteltetés a válogatottba menni, ráadásul ez most egy nagyon jó szellemiségű csapat, amiben már a fiatalok is meghatározó szerepet töltenek be. Nagyon jól érezzük egymást, magunkat, a mentalitás is helyén van, az Európa-bajnokságon pedig itt lesz a lehetőség, hogy mindenki megmutassa, mire is képes. Élvezni szeretnénk a játékot”.*

**Az Európa-bajnokság szegedi csoportjának programja:**

**2022. január 13., 18 óra:** Szerbia–Ukrajna
**2022. január 13., 20:30:** Horvátország–Franciaország

**2022. január 15., 18 óra:** Franciaország–Ukrajna
**2022. január 15., 20:30:** Horvátország–Szerbia

**2022. január 17., 18 óra:** Ukrajna–Horvátország
**2022. január 17., 20:30:** Franciaország–Szerbia

**Az Európa-bajnokság szegedi mérkőzéseire** [**itt**](https://www.cts.eventim.hu/event/mens-ehf-euro-2022-szeged-pick-arena-13408826/?affiliate=hs1) **lehet bérletet vásárolni.**